Document ID: 31999R0609

KOMISSION ASETUS (EY) N:o 609/1999,
annettu 19 päivänä maaliskuuta 1999,
tuen myöntämistä humalantuottajille koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71 (1), sellaisena kuin se on viimeksi muutettuna asetuksella (EY) N:o 1554/97 (2), ja erityisesti sen 13 artiklan 4 kohdan,
ottaa huomioon väliaikaisten erityistoimenpiteiden käyttöön ottamisesta humala-alalla 25 päivänä toukokuuta 1998 annetun neuvoston asetuksen (EY) N:o 1098/98 (3) ja erityisesti sen 3 artiklan,
sekä katsoo, että
tuen myöntämistä humalantuottajille koskevista yksityiskohtaisista säännöistä 28 päivänä kesäkuuta 1972 annettua komission asetusta (ETY) N:o 1350/72 (4), sellaisena kuin se on viimeksi muutettuna asetuksella (EY) N:o 1136/98 (5), on muutettu useasti ja huomattavilta osin; uusien muutosten yhteydessä olisi selvyyden ja järkevyyden vuoksi syytä kumota mainittu asetus ja laatia asetus uudelleen,
tuen myöntämistä ja rahoitusta humalantuottajille koskevista yleisistä säännöistä 18 päivänä toukokuuta 1972 annetun neuvoston asetuksen (ETY) N:o 1037/72 (6), sellaisena kuin se on muutettuna asetuksella (ETY) N:o 1604/91 (7), 3 artiklassa säädetään istutettujen viljelyalojen ilmoittamista ja kirjaamista koskevan järjestelmän käyttöönotosta jäsenvaltioissa; mainittujen järjestelmien yhdenmukaisuuden varmistamiseksi jäsenvaltioissa on määriteltävä tuottajailmoituksissa olevat tarvittavat merkinnät,
asetuksessa (EY) N:o 1098/98 säädetään korvausten myöntämisestä vuosiksi 1998-2002 väliaikaisesti kesannoiduille ja/tai lopullisesti raivatuille viljelyaloille; tämän vuoksi nämä pinta-alat on ilmoitettava samoin kuin istutetut viljelyalat,
ilmoitus istutetuista viljelyaloista on jätettävä viimeistään satovuoden 31 päivänä toukokuuta; tämä aiheuttaa ongelmia Yhdistyneessä kuningaskunnassa, jossa on kehitetty uusia tuotantomenetelmiä, joissa pistokkaat voidaan korjata niiden istutusvuonna; istutuksia ei saada valmiiksi toukokuussa vaan kesäkuussa; tällä menetelmällä saadun humalan sato rajoittuu vain pieneen prosenttiosuuteen Yhdistyneen kuningaskunnan humalan kokonaisviljelyalasta; on kuitenkin suotavaa välttää sitä, että tätä menetelmää soveltavia tuottajia syrjittäisiin tuen menettämisellä; tämän vuoksi on syytä säätää Yhdistynyttä kuningaskuntaa koskevasta poikkeuksesta vahvistamalla viljelyalojen ilmoittamisen määräaika päättyväksi satovuoden kesäkuun 30 päivänä,
humalaistutusten viljelyalojen arviointimenetelmät saattavat vaihdella eri alueilla; sen vuoksi on tärkeätä määritellä yhteisön tasolla käsite "istutettu viljelyala", jotta voidaan varmistua siitä, että ne viljelyalat, joille voidaan myöntää tuotantotukea, lasketaan yhdenmukaisesti,
varovaisuus kasvinsuojeluaineiden käytössä on yhä välttämättömämpää ja sen vuoksi viljelijöiden on kyettävä sumuttamaan humalaviljelmien uloimmat viljelyrivit viljelmän ulkopuolelta, jottei ainetta joudu muihin viljelmiin; näissä olosuhteissa on järkevää säätää humalaviljelmän joka reunalla olevasta ylimääräisestä maakaistasta; viljely on helpompaa, jos kummankin viljelyrivien ulkoreunoilla sijaitsevan ja maatalouskoneiden käytölle välttämättömän kaistan pituus vahvistetaan kahdeksaksi metriksi, koska nykyisin käytetyt maatalouskoneet ovat entistä pidempiä ja koska niiden käyttö edellyttää suurempaa tilaa,
tuki koskee ainoastaan humalan tähkiä eikä taimitarhoissa kasvatettuja kokonaisia kasveja,
on lisäksi välttämätöntä asettaa tuen myöntämiselle tiettyjä edellytyksiä, joiden avulla voidaan varmistaa, että ainoastaan ne tuottajat, jotka ovat asianmukaisesti viljelleet ja korjanneet humalaa, voivat saada tätä tukea,
on syytä ottaa käyttöön tehokas järjestelmä, jonka avulla voidaan varmistaa, että tuet ovat perusteltuja eikä maksuja suoriteta kahteen kertaan; tämä järjestelmä olisi tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetussa neuvoston asetuksessa (ETY) N:o 3508/92 (8), sellaisena kuin se on viimeksi muutettuna asetuksella (EY) N:o 820/97 (9), ja tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23 joulukuuta 1992 annetussa komission asetuksessa (ETY) N:o 3887/92 (10), sellaisena kuin se on viimeksi muutettuna asetuksella (EY) N:o 1678/98 (11), säädetyn järjestelmän kaltainen; on tärkeää, että paikalla tehtävät tarkastukset kohdistetaan hakemusten kannalta merkittävään otokseen,
komission on saatava tietää viljelyalojen kirjaamisesta vastaavien elinten nimet ja osoitteet sekä jäsenvaltioiden toteuttamat toimenpiteet humalantuottajille maksettavaa tukea koskevan järjestelmän soveltamiseksi,
tietyissä tapauksissa tuki voidaan myöntää suoraan hyväksytyille tuottajaryhmittymille tai tuottajaryhmittymien liitoille; tällöin on aiheellista säätää tiedoista, jotka komissiolle annetaan tuen hallinnoinnista tai tuen käyttämisestä sellaisten toimenpiteiden toteuttamiseksi, joiden avulla hyväksytyt tuottajaryhmittymät voivat saavuttaa tiettyjä tavoitteita,
tuottajaryhmittymille maksettavan tuen hallinnointia koskevan ilmoituksen tekemiseksi jäsenvaltioille asetettu määräaika olisi humalan uudessa markkinajärjestelyssä soveltuvinta vahvistaa päättyväksi 31 päivänä joulukuuta,
on syytä valvoa pinta-alailmoitusten virheettömyyttä; olisi annettava säännöksiä, joiden tarkoituksena on tehokkaasti ehkäistä säännönvastaisuuksia ja petoksia ja asettaa niille seuraamuksia säätämällä rikkomuksen vakavuuden mukaan porrastetuista seuraamuksista, ja
tässä asetuksessa säädetyt toimenpiteet ovat humalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jokaisen humalantuottajan on jätettävä ilmoitus istutetuista viljelyaloista ja viljelyaloista, joihin sovelletaan asetuksessa (EY) N:o 1098/98 säädettyjä väliaikaista kesannointia ja/tai lopullista raivausta koskevia väliaikaisia erityistoimenpiteitä, viimeistään satovuoden toukokuun 31 päivänä ja Yhdistyneen kuningaskunnan osalta kesäkuun 30 päivänä.
2. llmoituksessa on oltava vähintään:
a) ilmoittajan nimi ja osoite;
b) kunkin lajikkeen tai kunkin koekannan:
i) istutettu viljelyala tai viljelyala, johon sovelletaan kesannointia ja/tai lopullista raivausta koskevia erityistoimenpiteitä,
ii) viljelyalojen maarekisterinumerot tai asetuksessa (EY) N:o 3887/92 säädetyn yhdennetyn hallinto- ja valvontajärjestelmän viitenumerot; tällaisten viitteiden puuttuessa kyseisten viljelyalojen osalta vastaava virallinen merkintä ja tarvittaessa sen lisäksi merkintä, jonka avulla lajike tai koekanta voidaan paikallistaa;
c) hyväksytyn tuottajaryhmittymän nimi, jos ilmoittaja on tällaisen ryhmittymän jäsen humalantuotantonsa osalta.
3. "Istutetulla viljelyalalla" tarkoitetaan:
a) tukipuiden kiinnitykseen käytettyjen uloimmaisten lankarivien rajoittamaa viljelylohkoa, sanotun kuitenkaan rajoittamatta b alakohdan säännösten soveltamista; jos tällä rivillä on humalakasveja, viljelylohkon kullekin sivulle lisätään ylimääräinen huoltokaista, jonka koko vastaa kyseisen viljelyalan sisäpuolella olevan huoltokaistan keskimääräistä kokoa; tämä ylimääräinen huoltokaista ei saa olla osa yleistä tietä;
b) viljelyrivien ulkoreunoilla sijaitsevaa, maatalouskoneiden käytölle välttämätöntä kahta kaistaa, jos kummankaan näiden kahden kaistan pituus ei ole suurempi kuin kahdeksan metriä ja jos ne eivät ole osa yleistä tietä.
2 artikla
1. Tuottajan on jätettävä tukihakemus tai väliaikaista kesannointia soveltavissa jäsenvaltioissa asetuksen (EY) N:o 1098/98 2 artiklassa tarkoitettu korvaushakemus joko itse tai tuottajaryhmittymän välityksellä jäsenvaltion vahvistamassa määräajassa ja viimeistään satovuoden lokakuun 31 päivänä. Lopullisen raivauksen tapauksessa korvaushakemus on jätettävä viimeistään ensimmäisen soveltamisvuoden 31 päivänä lokakuuta.
2. Tuki myönnetään kyseisen sadon osalta ainoastaan 1 artiklan 3 kohdan a alakohdassa tarkoitetuille rekisteröidyille viljelyaloille,
a) joilla viljelylohkojen istutustiheys on vähintään 1 500 kasvia hehtaarilla kaksinkertaisesti tuettujen kasvien osalta ja 2 000 kasvia hehtaarilla yksinkertaisesti tuettujen kasvien osalta;
b) joista on tehty ilmoitus 1 artiklan säännösten mukaisesti;
c) joilla on tehty tavanomaiset viljely- sadonkorjuutyöt, mikä sulkee pois ne humalaistutukset, joita on viljelty lähinnä taimitarhatuotteiksi.
Korvaus myönnetään ainoastaan rekisteröidyille viljelyaloille,
a) joista on kyseisen sadon osalta tehty ilmoitus 1 artiklan säännösten mukaisesti;
b) jotka olivat tuotannossa vuonna 1997 ja joihin on sovellettu kesannointia ja/tai lopullista raivausta koskevia väliaikaisia erityistoimenpiteitä.
3 artikla
1. Tuki- tai korvaushakemuksessa on oltava niiden viljelyalojen osalta, joille tukea tai korvausta haetaan, vähintään 1 artiklan 2 kohdassa mainitut tiedot, joita on täydennettävä ilmoituksella siitä, että sato on viljelyaloilta korjattu, jos kyse on 2 artiklan 2 kohdan ensimmäisessä alakohdassa tarkoitetuista viljelyaloista.
2. Jäsenvaltiot voivat säätää, että tuki- tai korvaushakemus koostuu 1 artiklassa tarkoitetun ilmoituksen kaksoiskappaleesta, johon on lisätty ilmoitus siitä, että sato on korjattu viljelyaloilta, joille tukea haetaan.
4 artikla
Hallinnolliset ja paikalla tehtävät tarkastukset on toteutettava siten, että tukien ja korvausten myöntämisedellytysten noudattaminen tulee tehokkaalla tavalla todetuksi.
Hallinnollisiin tarkastuksiin kuuluu myös humalanviljelyyn ilmoitettuja viljelylohkoja koskevia ristitarkastuksia, joissa käytetään asetuksen (ETY) N:o 3508/92 2 artiklassa säädettyä tietokantaa.
Riskianalyysin jälkeen paikalla tehtävien tarkastusten on kohdistuttava merkitsevään otokseen, joka edustaa vähintään viittä prosenttia kaikista pinta-alailmoituksista ja viittä prosenttia kaikista tuki- ja korvaushakemuksista.
5 artikla
1. Kunkin jäsenvaltion on ilmoitettava komissiolle asetuksen (ETY) N:o 1696/71 13 artiklan 1 kohdan toisen alakohdan mukaisesti nimettyjen elinten nimet ja osoitteet sekä toimenpiteet, jotka jäsenvaltio on toteuttanut humalantuottajia koskevan tuki- ja korvausjärjestelmän soveltamiseksi.
2. Kunkin jäsenvaltion on toimitettava komissiolle vuosittain kaikki tiedot siitä, miten kukin sen alueella sijaitseva hyväksytty tuottajaryhmittymä on hallinnoinut sille myönnettyä tukea ja korvausta, sekä mahdolliset täsmälliset tiedot niiden toimenpiteiden luonteesta, jotka ryhmittymät ovat toteuttaneet asetuksen (ETY) N:o 1696/71 7 artiklan 1 kohdan e alakohdan mukaisesti. llmoitukset on tehtävä viimeistään satovuotta seuraavan vuoden 31 päivänä joulukuuta.
6 artikla
1. Kun todetaan, että määritetty viljelyala on suurempi kuin pinta-alailmoituksessa ilmoitettu ala, tuen ja korvauksen määrää laskettaessa otetaan lukuun ilmoitettu viljelyala.
2. Kun todetaan, että ilmoitettu viljelyala ylittää määritetyn viljelyalan, tuen ja korvauksen määrä lasketaan tarkastuksessa määritetyn viljelyalan perusteella. Ylivoimaista estettä lukuun ottamatta todellisesta määritetystä viljelyalasta vähennetään kuitenkin todettu ylitys kaksinkertaisena, jos se on enemmän kuin 3 prosenttia tai 2 hehtaaria ja enintään 20 prosenttia määritetystä viljelyalasta.
Jos ylitys on enemmän kuin 20 prosenttia määritetystä viljelyalasta, viljelyalaan liittyvää tukea tai korvausta ei myönnetä.
Vähennyksiä ei kuitenkaan tehdä, jos viljelijä osoittaa viljelyalaa määrittäessään käyttäneensä oikealla tavalla perusteena toimivaltaisen viranomaisen hyväksymiä tieto- ja.
3. Jos ilmoitus on virheellinen törkeän huolimattomuuden vuoksi, kyseinen viljelijä suljetaan tuki- ja korvausjärjestelmän ulkopuolelle kyseisen sadon osalta.
Jos virheellinen ilmoitus on tehty tahallisesti, kyseinen viljelijä suljetaan tuki- ja korvausjärjestelmän ulkopuolelle kyseisen ja seuraavan sadon osalta.
7 artikla
Sovelletaan seuraavia asetuksen (ETY) N:o 3887/92 säännöksiä soveltuvin osin:
a) 6 artiklan 3 kohdan toista alakohtaa tapauksiin, joissa on todettu merkittäviä säännönvastaisuuksia jollakin alueella tai jonkin alueen osassa;
b) 8 artiklan 1 kohdan ensimmäistä alakohtaa tapauksiin, joissa pinta-alailmoitus ja/tai tuki- tai korvaushakemus on jätetty myöhässä;
c) 11 artiklaa ylivoimaisia esteitä koskevissa tapauksissa;
d) 12 artiklaa tarkastuskäyntikertomuksen osalta;
e) 13 artiklaa, jos tarkastusta ei voida tehdä paikalla;
f) 14 artiklaa aiheettomien maksujen osalta.
8 artikla
Kumotaan asetus (ETY) N:o 1350/72.
Viittauksia kumottuun asetukseen pidetään viittauksina tähän asetukseen.
9 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä maaliskuuta 1999.

Labels: 17
19
6